Dracula ဟာ ကမ္ဘာ့အကျော်ကြားဆုံး သွေးစုပ်ဖုတ်ကောင် ဘယ်လိုဖြစ်လာခဲ့သလဲ
သူ့ရဲ့ ဖန်တီးရှင်ကြီး ကြွေလွင့်ပြီး နှစ်ပေါင်းရာချီကျော် ကြာသည်အထိ
Dracula ဟာ သမိုင်းမှာ အကျော်ကြားဆုံး သွေးစုပ်ဖုတ်ကောင်အဖြစ် ရှင်သန်နေပါသေးတယ်
ဒါပေမဲ့ ဒီ Transylvanian ဝတ္ထုကတော့
ပထမဦးဆုံး စိတ်ကူးယဉ် သွေးစုပ်ဖုတ်ကောင်ဝတ္တု လည်းမဟုတ်
သူ့ခေတ်အခါက အကျော်ကြားဆုံးဝတ္တုလည်း မဟုတ်ခဲ့တဲ့ ဝတ္တုဟာ
ကံကြမ္မာအလှည့်အပြောင်းကြောင့်သာမဟုတ်ခဲ့ရင် မထင်မရှားအဖြစ်နဲ့ တိမ်မြုပ်သွားလောက်မှာပါ
Dracula ဇာတ်ကောင်ဟာ Bram Stoker ရဲ့ ၁၈၉၇ ခုနှစ်က ထွက်ရှိခဲ့တဲ့
နာမည်တူဝတ္တုမှာ စတင်ပါဝင်လာခဲ့ပါတယ်
သွေးစုပ်ဖုတ်ကောင်ဒဏ္ဍာရီတွေရဲ့ အစချီရာ ဇာတ်လမ်းနဲ့တော့ မသက်ဆိုင်ခဲ့ပါဘူး
ရိုးရာပုံပြင်တွေမှာ သွေးစုပ်ဖုတ်ကောင်တွေ တစ်စိတ်တစ်ဒေသ ပါရှိလာခဲ့တာဆိုရင်
အနည်းဆုံး နှစ် ၈၀၀ လောက် ရှိခဲ့ပါပြီ
စလဗ်ရိုးရာပုံပြင်တွေကနေ သွေးစုပ်ဖုတ်ကောင် စကားလုံးကို မိတ်ဆက်ပေးခဲ့ပြီး
ရှေးဟောင်း ရုရှားဘာသာစကားမှာတော့ upir လို့ အမည်ရပါတယ်
အားလုံးသိထားကြတဲ့ ဝေါဟာရအရေးအသားကိုတော့ ၁၁ ရာစုမှာ စတင်ညွှန်းဆိုခဲ့ပါတယ်
အရပ်ထဲက သွေးစုပ်ဖုတ်ကောင်ဇာတ်လမ်းဟာ
ခရစ်ယာန်ဘာသာထက် အလျင်ပေါ်ခဲ့ပြီး
အသင်းတော်က ဒိဋ္ဌိအယူဝါဒတွေကိုဖယ်ရှားပစ်ရေး အားထုတ်တဲ့ကြားထဲက ရှိမြဲရှိနေခဲ့ပါတယ်
သွေးစုပ်ကောင်ဇာတ်လမ်းတွေဟာ ဒီလိုအနာရောဂါတွေကို
အဓိပ္ပာယ်ကောက်လွဲတာကနေ စတင်ခဲ့ပါတယ်
ခွေးရူးပြန်ရောဂါ
ပယ်လဂရာရောဂါ နဲ့
ဆွေးမြည့်ပျက်စီးခြင်း တွေကနေပေါ့
ဆွေးမြည့်ပျက်စီးတာမှာ အစာအိမ်ထဲက ဂတ်စ်တွေကြောင့် ခန္ဓာကိုယ်ဖောရောင်ပြီး
ပါးစပ်ကနေ သွေးယိုစိမ့်တာတွေ ဖြစ်တာကြောင့်
အလောင်းကောင်ဟာ အသက်ရှင်လျက်ရှိနေပြီး အစာစားသုံးတဲ့ပုံ ပေါက်နေစေပါတယ်
သွေးစုပ်ဖုတ်ကောင်တွေကို သာမန်ထက် ပိုရှည်လျားတဲ့
သွားတွေ လက်သည်းတွေနဲ့ ဖော်ပြခဲ့ကြပါတယ်
ဒါဟာ သေရွာပြန် ဖြစ်စဉ်ကို တားဆီးဖို့ ရည်ရွယ်တဲ့
ရိုးရာအစီအရင်တွေကို ပြုလုပ်လာစေခဲ့ပါတယ်
ရုပ်အလောင်းကို ကြက်သွန်ဖြူ သို့ ဘိန်းစေ့တွေနဲ့ သိပ်ပြီးဖြစ်ဖြစ်
ငုတ်တိုင်နဲ့ ထိုးစိုက်ပြီးဖြစ်ဖြစ်
မီးမြှိုက်ပြီးဖြစ်ဖြစ်
ကိုယ်အင်္ဂါဖြတ်တောက်ပြီးဖြစ်ဖြစ် မြှုပ်နှံပြီးတော့ပါ
သွေးစုပ်ဖုတ်ကောင်ဇာတ်လမ်းဟာ ဒေသခံ ဖြစ်ရပ်ဆန်းကျယ်တစ်ခုအဖြစ်
ဆက်ရှိနေတာမှာ ၁၈ ရာစုမတိုင်ခင်
ဆားဘီးယားနိုင်ငံဟာ အင်အားပြိုင်လျက်ရှိတဲ့ အာဏာရ အင်အားကြီးအစု ၂ စုဖြစ်တဲ့
Habsburg ဘုရင့်အနွယ်ဝင်အုပ်စုနဲ့
Ottoman အင်ပါယာအစုအကြား ကြားညှပ်မိချိန်အထိပါပဲ
သြစတြီးယားစစ်သားတွေနဲ့ အစိုးရ အရာရှိမင်းတွေဟာ ဒေသခံတွေရဲ့
တစ်မူထူးခြားတဲ့ မြေမြှုပ်ခြင်းဓလေ့ကို သတိပြုမိပြီး မှတ်တမ်းတင်ခဲ့ကြရာကနေ
သူတို့ရဲ့ အစီရင်ခံစာတွေဟာ လူသိရှင်ကြား ပျံ့နှံ့သွားခဲ့ပါတော့တယ်
အကျိုးဆက်အနေနဲ့ သွေးစုပ်ဖုတ်ကောင်လို့ ဆိုလိုက်တာနဲ့ စိတ်ခြောက်ခြားပြီး
ထိန်းမနိုင်သိမ်းမရတွေ ဖြစ်ခဲ့တာကြောင့် ၁၇၅၅ ခုနှစ်မှာ
သြစတြီးယားဧကရီဟာ နန်းတွင်းသမားတော်ကို ပင့်ခေါ်ခိုင်းစေရတဲ့အထိပါပဲ
သမားတော်ကိုယ်တိုင် လေ့လာပြီးနောက်မှာတော့
သိပ္ပံနည်းကျသေချာတဲ့ ချေပချက်ထုတ်ခဲ့ပြီး ကောလာဟလတွေကို အဆုံးသတ်သွားစေခဲ့ပါတယ်
အထိတ်တလန့်ဖြစ်မှုတွေ လျော့ကျသွားပေမဲ့ သွေးစုပ်ဖုတ်ကောင်ဇာတ်လမ်းဟာ
အနောက်ဥရောပ အခြေစိုက် စိတ်ကူးစိတ်သန်းကောင်းတဲ့ လက်ရာတွေဖြစ်တဲ့
၁၈၁၉ ခုနှစ်ထုတ် The Vampyre ဆိုတဲ့ဝတ္ထု နဲ့
Joseph Sheridan Le Fanu ရဲ့ လက်ရာဖြစ်တဲ့
၁၈၇၂ ခုနှစ်ထုတ် Carmilla ဝတ္ထုတွေမှာ အမြစ်တွယ်သွားခဲ့ပါပြီ
ဒီစာအုပ်ဟာ အိုင်းရစ်လူမျိုး သက်နုပြဇာတ်ဝေဖန်ရေးဆရာဖြစ်တဲ့
Bram Stoker အပေါ် အကြီးအကျယ်လွှမ်းမိုးလာမှာပါ
ဒပ်ဗလင်မြို့ဇာတိ ၁၈၄၇ ခုနှစ်ဖွားဖြစ်သူ Stoker ဟာ
အမည်မသိရောဂါတစ်ခု စွဲကပ်ခဲ့တာကြောင့်
အသက် ၇ နှစ် မပြည့်ခင်အထိ အိပ်ရာထဲ လှဲနေခဲ့ရပါတယ်
အဲဒီကာလအတွင်းမှာပဲ သူ့ရဲ့အမေဟာ သူ့ကို ရှေးရိုးပုံပြင်တွေနဲ့
ကြောက်မက်ဖွယ် ဖြစ်ရပ်မှန်ပုံပြင်တွေအပါအဝင်
ကာလဝမ်းရောဂါ ဖြစ်ပွားခဲ့ရာ ၁၈၃၂ ခုနှစ်က ကိုယ်တွေ့အဖြစ်အပျက်တွေကို ပြောပြခဲ့ပါတယ်
အဲဒီလိုပြောပြရာမှာ တောင်ပုံရာပုံ အုတ်ဂူတွေမှာ အရှင်လတ်လတ်မြေမြှုပ်ခံရတဲ့
ဒုက္ခသည်တွေအကြောင်းလည်း ပါဝင်ခဲ့ပါတယ်
သူ့ဘဝနှောင်းပိုင်းကာလမှာတော့ Stoker ဟာ
စိတ်ကူးယဉ် အချစ်ဇာတ်လမ်း နဲ့ စွန့်စားခန်းဝတ္ထုတွေကို ရေးဖြစ်ခဲ့ပြီး
၁၈၉၇ ခုနှစ်မှာတော့ Dracula ဆိုတဲ့ ဝတ္ထုကို ထုတ်ဝေခဲ့ပါတယ်
ဝတ္ထုပါ အဓိကဗီလိန်နဲ့ နာမည်တူဟာ
Vlad III Dracula ခေါ် Vlad the Impaler ရဲ့ သမိုင်းနောက်ခံပုံရိပ်ကို
မှီငြမ်းထားတယ်လို့ ထင်မှတ်ရပေမဲ့လည်း
ဝတ္ထုပါ အကြောင်းအရာအရ နာမည်တူ သုံးထားရုံမျှသာဖြစ်ပါတယ်
တခြားအကြောင်းအရာတွေနဲ့ ဇာတ်ကောင်တွေကိုတော့
တိုက်ရိုက်တစ်နည်း သွယ်ဝိုက်၍တစ်ဖုံ
ဝိတိုရိယခေတ်မှာ ထွက်ရှိခဲ့တဲ့ စာပေလက်ရာတွေထဲက တစ်ခုဖြစ်တဲ့
The Mysterious Stranger ဝတ္ထုကို မှီငြမ်းပြီး ဖန်တီးခဲ့ပါတယ်
ဝတ္ထု ထုတ်ဝေပြီးပြီးချင်းကာလမှာ အောင်မြင်မှု အတန်အသင့်သာ ရရှိခဲ့ပြီး
Stoker ရဲ့ နာမည်အကြီးဆုံး စာပေလက်ရာ မဖြစ်ခဲ့တဲ့အပြင်
၁၉၁၂ ခုနှစ်ထုတ် နာရေးသတင်းမှာလည်း အတိုချုပ်အနေနဲ့သာ ဖော်ပြခံခဲ့ရပါတယ်
ဒါပေမဲ့ စာမူ မူပိုင်ခွင့်ဆိုင်ရာ ရယူမှုဟာ
Dracula ဝတ္ထုရဲ့ ကံကြမ္မာကို အပြီးတိုင်ပြောင်းလဲပေးနိုင်ပြီး
ထူးခြားတဲ့ဇာတ်ကောင်မျိုးကို နာမည်ကျော် စာပေလက်ရာအဖြစ် တွန်းတင်ပေးနိုင်ပါတယ်
၁၉၂၂ ခုနှစ်မှာတော့ ဂျာမန်ရုပ်ရှင် စတူဒီယိုကြီးတစ်ခုကနေ Dracula ဝတ္ထုကို
ဂန္ထဝင်တွင်သွားစေမယ့် အသံတိတ်ရုပ်ရှင် Nosferatu အဖြစ်
မူပိုင်ခ ပေးအပ်ခဲ့ခြင်းမရှိဘဲ ဖန်တီးခဲ့ပါတယ်
ဇာတ်ကောင်နာမည်တွေနဲ့ ထူးမခြားနား ဇာတ်ကွက်လေးတွေကို ပြောင်းလိုက်တာကလွဲလို့
တုနှိုင်းထားမှန်း သိသာခဲ့တာကြောင့်
စတူဒီယိုဟာ ဒေဝါလီခံရသည်အထိ တရားစွဲဆိုခံခဲ့ရပါတယ်
နောက်ထပ် ကူးယူခံရမှုတွေကနေ ကာကွယ်ဖို့အတွက်
ကွယ်လွန်သူ Stoker ရဲ့ ဇနီးဖြစ်သူဟာ
Dracula ဝတ္ထုကို ပြဇာတ်အဖြစ် တင်ဆက်တာမှာ
မူပိုင်ခွင့်ဖြန့်ချိဖို့ ဆုံးဖြတ်ခဲ့ပြီး
အတွင်းမိတ်ဆွေ Hamilton Deane ကို ထုတ်လုပ်ခွင့်ပေးခဲ့ပါတယ်
Deane ရဲ့ ပြဇာတ်ဇာတ်ညွှန်းမှာ မူရင်းနဲ့ ကွဲထွက်တာတွေရှိခဲ့ပေမဲ့လည်း
ဘရော့ဒ်ဝေးပြဇာတ်ရုံကြီးမှာ Bela Lugosi ရဲ့ ဖျော်ဖြေတင်ဆက်ခဲ့မှု ကျေးဇူးနဲ့
ဂန္ထဝင် စာရင်းဝင်ခဲ့ပါတယ်
Lugosi ဟာ Universal ရုပ်ရှင်ကုမ္ပဏီရဲ့ ၁၉၃၁ ခုနှစ်ထွက်
ရုပ်ရှင်ဗားရှင်းမှာလည်း ပါဝင်ခဲ့ပြီး
သူ့ရဲ့ ပီပြင်လှတဲ့ သရုပ်ဆောင်ချက်တွေနဲ့ ဇာတ်ကောင်ကို အားဖြည့်ပေးခဲ့ပါတယ်
အဲဒီအချိန်ကစပြီး Dracula ဇာတ်ကောင်ဟာ မရေမတွက်နိုင်တဲ့ ကိုးကားချက်တွေကြားမှာ
တစ်ဖန်ပြန်လည် အသက်ဝင်လာခဲ့ပြီး
စာမျက်နှာတွေထဲက အညတရဖြစ်တည်မှုထက်သာလွန်တဲ့ အဆုံးအစမဲ့ဘဝကို ရှာဖွေတွေ့ရှိသွားပါတော့တယ်